CELEX: 32018D1305
Language: lv
Date: 2018-09-26 00:00:00
Title: Komisijas Īstenošanas lēmums (ES) 2018/1305 (2018. gada 26. septembris) par deltametrīnu saturošu biocīdu saimes atļaujas noteikumiem un nosacījumiem, kurus Zviedrija nodevusi izskatīšanai saskaņā ar Eiropas Parlamenta un Padomes Regulas (ES) Nr. 528/2012 36. pantu (izziņots ar dokumenta numuru C(2018) 5503) (Dokuments attiecas uz EEZ.)

28.9.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 244/109
               
            
         KOMISIJAS ĪSTENOŠANAS LĒMUMS (ES) 2018/1305
         (2018. gada 26. septembris)
         par deltametrīnu saturošu biocīdu saimes atļaujas noteikumiem un nosacījumiem, kurus Zviedrija nodevusi izskatīšanai saskaņā ar Eiropas Parlamenta un Padomes Regulas (ES) Nr. 528/2012 36. pantu
         
            
               (izziņots ar dokumenta numuru C(2018) 5503)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 36. panta 3. punktu,
         tā kā:
         
                     (1)
                  
                  
                     2013. gada 29. augustā uzņēmums Bayer CropScience Deutschland GmbH (“pieteikuma iesniedzējs”) Vācijai (“attiecīgā dalībvalsts”) iesniedza pieteikumu uz tādu insekticīda biocīdu saimes savstarpēju atzīšanu, kuri kā aktīvo vielu satur deltametrīnu (“apstrīdētā biocīdu saime”). Apstrīdētās biocīdu saimes savstarpējas atzīšanas pieteikumi tikai iesniegti arī vairākām citām dalībvalstīm. Kā Regulas (ES) Nr. 528/2012 34. panta 1. punktā minētā par pieteikuma novērtēšanu atbildīgā dalībvalsts (“atsauces dalībvalsts”) rīkojās Zviedrijas kompetentā iestāde.
                  
               
                     (2)
                  
                  
                     Uz Regulas (ES) Nr. 528/2012 35. panta 2. punkta pamata Vācija 2017. gada 23. februārī izskatīšanai koordinācijas grupā nodeva iebildumu, norādot, ka apstrīdētā biocīdu saime neatbilst minētās regulas 19. panta 1. punkta c) apakšpunktā noteiktajiem nosacījumiem.
                  
               
                     (3)
                  
                  
                     Vācija uzskata, ka apstrīdētajai biocīdu saimei atsauces dalībvalsts nepareizi noteikusi aktīvās vielas daudzumu, kurš norādīts biocīda raksturojuma kopsavilkuma projektā; kopsavilkuma projekts izveidots uz Regulas (ES) Nr. 528/2012 22. panta 2. punkta e) apakšpunkta pamata. Vācija argumentē, ka izteikt kvantitatīvo sastāvu kā vielas galveno sastāvdaļu un neminēt aktīvās vielas piemaisījumus nav atbilstīgi minētās regulas 3. panta 1. punkta c) apakšpunktā noteiktajai aktīvās vielas definīcijai, kura savukārt veidota, izmantojot Eiropas Parlamentam un Padomes Regulas (EK) Nr. 1907/2006 (2) 3. panta 1. punktā noteikto vielas definīciju. Tā kā Regulas (EK) Nr. 1907/2006 3. panta 1. punktā dotā vielas definīcija attiecas uz ķīmisku elementu un tā savienojumiem, kas var būt iegūti gan dabiski, gan ražošanas procesā, arī uz jebkādām vielas stabilizācijai vajadzīgām piedevām un jebkādiem piemaisījumiem [piejaukumiem], kuri radušies izmantotajā procesā, saskaņā ar izskatīšanai iesniegto Vācijas iebildumu kvantitatīvais sastāvs nevarētu būt tikai aktīvās vielas saturs bez piemaisījumiem.
                  
               
                     (4)
                  
                  
                     Koordinācijas grupas sekretariāts aicināja citas dalībvalstis un pieteikuma iesniedzēju iesniegt rakstiskus komentārus par izskatīšanai nodotajiem jautājumiem. Komentārus iesniedza Austrija, Beļģija, Dānija, Francija, attiecīgā dalībvalsts, Ungārija, Norvēģija, atsauces dalībvalsts, Apvienotā Karaliste un pieteikuma iesniedzējs. Izskatīšanai nodotais jautājums tika apspriests arī 2017. gada 14. martā un 10. maijā notikušajās koordinācijas grupas sanāksmēs.
                  
               
                     (5)
                  
                  
                     Tā kā koordinācijas grupa vienošanos nepanāca, 2017. gada 18. maijā atsauces dalībvalsts neatrisināto iebildumu saskaņā ar Regulas (ES) Nr. 528/2012 36. panta 1. punktu iesniedza tālākai izskatīšanai Komisijai. Līdz ar to atsauces dalībvalsts Komisijai iesniedza detalizētu izklāstu par jautājumiem, kuros dalībvalstis nespēja panākt vienošanos, kā arī domstarpību iemeslus. Šā izklāsta kopija tika nosūtīta arī attiecīgajām dalībvalstīm un pieteikuma iesniedzējam.
                  
               
                     (6)
                  
                  
                     Atsauces dalībvalsts, Beļģija, Bulgārija, Horvātija, Čehijas Republika, Dānija, Somija, Francija, Latvija, Luksemburga, Norvēģija, Slovēnija un Šveice apstrīdēto biocīdu saimi uz Regulas (ES) Nr. 528/2012 34. panta 7. punkta pamata atļāva izmantot no 2017. gada 29. jūnija līdz 2017. gada 19. decembrim.
                  
               
                     (7)
                  
                  
                     Saskaņā ar Regulas (ES) Nr. 528/2012 3. panta 1. punkta c) apakšpunktā noteikto definīciju aktīvā viela ir viela, kas iedarbojas uz kaitīgiem organismiem vai pret tiem. Uz minētās regulas 3. panta 2. punkta pamata Regulas (EK) Nr. 1907/2006 3. panta 1. punkta definīcija attiecas uz terminu “viela”. Saskaņā ar šo definīciju viela ir arī jebkāda tās stabilizācijai vajadzīga piedeva un jebkāds procesā radies piemaisījums. Riska novērtēšanai un iedarbīguma novērtēšanai, kas veikta Regulas (ES) Nr. 528/2012 4. pantam atbilstošai deltametrīna apstiprināšanai par aktīvo vielu, pamatā bija aktīvā viela kopā ar tās piemaisījumiem, un pašā apstiprinājumā ir noteikta minimālā tīrības pakāpe, kam jābūt ievērotai jebkurā šīs vielas avotā.
                  
               
                     (8)
                  
                  
                     Tāpēc atsauce uz apstrīdētās biocīdu saimes aktīvās vielas saturu nedrīkstētu attiekties tikai uz aktīvās vielas galvenās sastāvdaļas koncentrāciju, nerēķinot piemaisījumus.
                  
               
                     (9)
                  
                  
                     2018. gada 30. aprīlī Komisija pieteikuma iesniedzējam saskaņā ar Regulas (ES) Nr. 528/2012 36. panta 2. punktu sniedza iespēju sniegt rakstiskus komentārus. Komisija pieteikuma iesniedzēja sniegtos komentārus ņēma vērā.
                  
               
                     (10)
                  
                  
                     Šajā lēmumā noteiktie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Šis lēmums attiecas uz biocīdu saimi ar Biocīdu reģistra identifikācijas numuru SE-0017809-0000.
         
         
            2. pants
            Kas attiecas uz 1. pantā minētās biocīdu saimes aktīvās vielas koncentrācijas minimālo un maksimālo procentuālo izteiksmi [attiecību], kura minēta Regulas (ES) Nr. 528/2012 22. panta 2. punkta e) apakšpunktā, to izsaka, ņemot vērā aktīvo vielu tādā veidā, kā tā apstiprināta, ietverot aktīvās vielas galveno sastāvdaļu un jebkādas piedevas vai piemaisījumus.
            Ja tiek ievēroti 1. punktā minētie noteikumi un nosacījumi, 1. pantā minētā biocīdu saime atbilst Regulas (ES) Nr. 528/2012 19. panta 1. punkta c) apakšpunktā noteiktajiem nosacījumiem.
         
         
            3. pants
            Šis lēmums ir adresēts dalībvalstīm.
         
         
            Briselē, 2018. gada 26. septembrī
            
               
                  Komisijas vārdā –
               
               
                  Komisijas loceklis
               
               Vytenis ANDRIUKAITIS
            
         
         
            (1)  OV L 167, 27.6.2012., 1. lpp.
         
         
            (2)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK“ Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).